Poliisi vaatii oikeudessa MV-lehti- ja Uber Uutiset -sivustojen sulkemista, ilmenee MV:ssä julkaistuista salaisista asiakirjoista.

Sivustojen epäillään syyllistyneen useisiin rikoksiin, kuten törkeään kunnianloukkaukseen ja kiihottamiseen kansanryhmää vastaan.

MV-lehden päätoimittajaksi itseään kutsuvan Ilja Janitskinin olinpaikka ei ole poliisin tiedossa.

Sivustoja pyöritetään poliisin mukaan Ranskassa sijaitsevalta palvelimelta.

STT:n tietojen mukaan asiakirjat ovat aitoja ja asian käsittely Helsingin käräjäoikeudessa on yhä kesken.

Poliisi perustelee asiakirjoissa sulkemisvaatimusta epäilyllä, että sivustolla olisi julkaistu viestejä, joissa syyllistytään useisiin eri rikoksiin, kuten kiihottamiseen kansanryhmää vastaan ja törkeään kunnianloukkaukseen.

Sivustojen epäillään myös syyllistyneen tekijänoikeusrikoksiin ja rahapelirikoksiin. Lisäksi MV-lehden epäillään syyllistyneen rahankeräysrikokseen, sillä sen epäillään pyytäneen lukijoilta lahjoituksia toimintansa harjoittamiseen.

Poliisi perustelee rahapelirikosepäilyä sillä, että sivustoilla on syyllistytty kiellettyyn rahapelien markkinointiin. Tekijänoikeusrikosten osalta kyse on ainakin Sanoma Media Finlandin ja Yleisradion sisällöistä, joita epäillään kopioidun sivustoille laittomasti.

Janitskinin olinpaikka ei tiedossa

Poliisin oikeudelle toimittamista asiakirjoista ilmenee, ettei MV-lehden päätoimittajaksi itseään kutsuvan Ilja Janitskinin olinpaikka ole poliisin tiedossa. Koska Janitskinin kuuleminen on poliisin mukaan vaikeasti järjestettävissä ja epäiltyjen rikosten teko jatkuu edelleen, poliisi pyytää käräjäoikeutta käsittelemään sulkemisvaatimuksen kiireellisenä.

Sivustoja pyöritetään poliisin mukaan Ranskassa sijaitsevalta palvelimelta. Palvelintilan taas on vuokrannut poliisin tietojen mukaan Ilja Janitskinin hallinnoima espanjalainen yhtiö. Epäillyt rikokset katsotaan poliisin mukaan silti tehdyksi Suomessa muun muassa siksi, että rikoksien aiheuttama vahinko on tapahtunut Suomessa.

Janitskin ei ole poliisin mukaan vastannut millään tavalla asianosaisten tai Poliisihallituksen yhteydenottoihin vaan on jatkanut laittomaksi epäiltyä toimintaansa kaikista pyynnöistä ja kehotuksista huolimatta.

STT ei tavoittanut asiasta vastaavaa poliisia kommentoimaan asiaa.

Täydennetty lisätiedoilla kello 17.49.